هاد اليومين منتاشر فيديو فيه واحد البنت كاتتصل بالدرك و كتقوليهم راجلي جاب مونيكا وكتفلى وكتضحك ... وعند بالها دايرة مزية ، وقريت التعليقات على الفيديو اللي فيها جرائم اكثر من جريمتها في ازعاج السلطات ألا وهي جرائم السب و القصف اللي تاهيا تايعاقب عليها القانون . غادي نشرح وجهة نظري أكثر ونقوليكم علاش إهتميت بالموضوع لدرجة اني نكتب مقال لأن فعلا الأمر خطير ماشي اللعب . اعلم اخي المواطن وأختي المواطنة إزعاج السلطات جريمة يعاقب عليها القانون ، ولكن بزاف الناس ماواعيينش بخطورة الأمر ، كلنا عزيز علينا الضحك وعزيز علينا نديرو مقالب مع أصدقائنا ولكن ماتوصلش المقالب للإستهتار بحياة الآخرين ، شوفوا الموضوع من الناحية الإنسانية قبل القانونية ، وتخيل انك انت كتاصل بالبوليس او بالوقاية المدنية أو بالإسعاف لان عندك حالة مستعجلة ، قدامك دارك فلوسك وعائلتك وكل ما تملك كيتحرق قدام عينك وتاصل بالوقاية المدنية وتلقى الخط مشغول بواحدة معيطة ليهم باش تقوليهم العافية شاعلة و ملي يقولو ليها فين تقوليهم في قلبي وتبدى تضحك ، او تكون انت كتعيط للبوليس لمنع جريمة قتل او .... أيا كان السبب و تلقى الخط مشغول بواحدة معيطة تفلى و تقوليهم راجلي جايب مونيكا ، أو تخيل راسك راكب في الإسعاف مع الواليدة ديالك او الواليد أو أعز الناس عندك وحالتو في خطر إيلا ماوصلش للمستشفى في أقرب وقت ممكن يموت ، و يجي شي واحد بالطوموبيلا او الموطور و يبدى يلعب مع الاسعاف ويحبس عليها الطريق غير باش يضحك .. بلا ما نهضر على نفسية البوليسي أو المسعف ... اللي كيتلقى كل نهار مئات المكالمات باش يتفلاو عليه وهو مسكين ملي كيوصل لدارو او وسط نعاسو كيسمع رنات التيليفون المتكررة باقا كتسرسر في راسو وكاتسبب ليه الأرق باش انت تضحك ، وهو مسكين مضارب مع الزمان وغلاء المعيشة وعاد صداع ولادو ومراتو والجيران إلخ ..... انا ماكنطلبش منكم غير تردو البال أن هادي راه جريمة يعاقب عليها القانون ، ولكن تانطلب منكم تعاملو بإنسانية شوية وتعرفو تكونو ناس مسؤلين ، من حقكم تطالبو بالأمن و الآمان ولكن ماتنساوش واجبكم في احترام هاد الناس اللي خدامين ليل ونهار وكايتعرضو للخطر باش انت تنعس وتكون مطمن على أهلك و ممتلكاتك . البوليس تاهوما راه عندهم امهات ووليدات و عائلات راه كلهم ولادنا وخوتنا و منهم اصدقائنا او..... راه ماشي لقيناهم في باكية تيد ولا جايين من عالم آخر . وكنطالب الناس اللي بغاو ينتاقدوا ماشي يدخلو يسبو البنت او يهضرو على شكلها لانها ماشي هي اللي صاوبات راسها ولا رسمات وجهها باش نقولو ليها واهووووو وماكتعرفيش ترسمي ولا ماعرفتيش تخلقي راسك ، خاصنا نكونو حضاريين شوية في توجيه النقد ماتسبها ما تعيرها إنما انتقد الفعل الغبي اللي دارت واللي لا علاقة ليه بالأخلاق والإنسانية . اما بالنسبة للمسؤولين بغيت نوجه ليهم رسالة باش نتفاداو هاد الحالات و في نفس الوقت نعمرو خزينة الدولة باش نبنيو مدارس ومستشفيات وطرق .... خاص يكون عندكم خاصية اظهار الرقم اي اتصال فيه التفلية او بلاغ كاذب او أي تضليل للعدالة او تلاعب مع الإسعاف او الوقاية المدنية ... تكون عقوبتو خطية او بروصي يعني دفع مبلغ مادي للدولة و اللي ماخلصشس تحجزو على الخلصة ديالو او أملاكو سيارة موطور او بشكليط ... او السجن ، بحال في اوروبا اللي مارباوهوش عائلتو كيربيه المخزن و بنادم ملي كتضربو في الجيب كايحشم على عارضو وكايتكمش وكيشبع ضحك . رسائلي للكبار فهما لا الكبار سنا الله يجيب اللي يفهمنا ولا يعطيناش 
ردا على هاديك اللي ضحكات على الدرك فالتلفون. هادو اللي كيتفلاو بحال خيتنا خاصهم عقوبة اخرى مالية يدفعو باش يعرفو حدود الضحك الباسل